Marianne Jelved (RV), 2002-04-25:
Det er et politisk ansvar at regulere samfundet, så borgerne kan have tillid til de institutioner og systemer, et samfund bygger op.
Det gælder f.eks. den finansielle sektor, det gælder markedsføringsregler osv.
Ligesådan er det et politisk ansvar at regulere samfundet, således at borgerne kan have tillid til, at de varer og de tjenesteydelser, der er på et marked, ikke er sundhedsskadelige, at markedet er gennemskueligt, og at produkterne, uanset hvilken slags produkter, er sammenlignelige.
Her er der selvfølgelig brug for et tæt samvirke mellem myndigheder, erhvervene og forbrugerne.
For at det kan lade sig gøre i virkelighedens verden, har vi meget brug for uafhængige, bredt funderede forbrugerorganisationer, som borgerne kan have tillid til, fordi forbrugerorganisationer jo i virkeligheden bliver borgerens repræsentant i en lang, lang række sammenhænge, hvor forbrugerinteresser skal varetages.
Dernæst er der brug for en let og enkel indgang for en hvilken som helst borger til at kunne finde den relevante rådgivning, de relevante informationer, som den enkelte helt almindelige borger efterspørger.
Den enkelte borgers verden er jo, som alle ved, præget og påvirket af en overvældende mængde af informationer, forskningsresultater, enkeltsager og eksperter, der er uenige og udtaler sig på mange forskellige måder.
Og det marked, hvis jeg må kalde det sådan, er og virker uigennemsigtigt.
Det er svært for mange at finde ud af, hvad der er op og ned på verden.
Derfor: Selv om vi har krav til deklarationer og til en lange række andre forhold, er det alligevel vanskeligt for almindelige borgere at finde ud og ind og op og ned på hverdagen. Derfor kan forbrugerpolitikken ikke ses isoleret fra en lang række forhold, som har med borgernes velfærd at gøre.
Den kan heller ikke ses isoleret fra EU-samarbejdet eller isoleret fra internationale regler, som vi jo arbejder med på mange områder, lige fra fødevareregler, brug af kemikalier, til den finansielle sektor, markedsføringsregler, e-handelsregler osv., osv. - i virkeligheden regelsæt og problemstillinger, der rækker langt ud over EU.
Derfor vil Det Radikale Venstre holde regeringen fast på prioriteringen af forbrugerpolitikken i EU.
Vi ser frem til klagenævnsreformen.
Vi tror, at der kan være en bred politisk interesse i at medvirke.
Det er klart, at det marked, som Danmark er en del af, jo ikke længere kan betragtes som et traditionelt hjemmemarked.
Der er meget, der tyder på, at danske borgere betaler for meget for deres varer, og at der kan stilles spørgsmål om, om konkurrencen er god nok.
KL. 11.55 Der er en lang række aspekter af forbrugerpolitikken, som må interessere Folketinget og partierne og selvfølgelig regeringen.
Jeg vil gerne kvittere for økonomi- og erhvervsministerens redegørelse, fordi jeg synes, der var en positiv og åben tone over for partierne.
Og jeg beklager de mange besvarelser, der har været.
Det har jeg sagt i en kort bemærkning til Venstres ordfører.
Jeg mener, at regeringen bør priotere meget højt, at der er en enkel og nem adgang for borgerne til at få de informationer, som de har brug for.
Det vil Det Radikale Venstre holde regeringen fast på.
Vi mener også, at regeringen bør være forpligtet til at fortsætte det arbejde, den tidligere regering har gjort, for at sikre, at det er gennemskuelige markeder, at der er mulighed for at sammenligne varer og produkter, at der kort sagt er gennemsigtighed, og at regeringen vedstår sig prioriteringen af forbrugerpolitikken i EU.
Jeg hørte også ministerens indlæg som en invitation til, at partierne kunne medvirke i forarbejderne i et eller andet omfang.
Det ser jeg selvfølgelig gerne bekræftet.
I hvert fald vil Det Radikale Venstre møde op ved invitationer fra regeringen til denne sag.